સાંઢણી સ્વામીને સાચવતા તરતા તરતા બહાર નીકળવા જાય છે, સો ગાઉ નુ છેટું એકી શ્વાસે દોડી માથાડુબ પાણીમાં તરવાનું કૌવત નાગજણ સીવાય કોઇ કરી શકે તેવું તો કોઇ આ ધરા પર હતુ નહીં. પણ બહાર નીકળતા ચીકણી માટી પર તેનો પગ લપસે છે. એક મોટા ધમાકા સાથે સાંઢણી નીચે પડે છે. અનુભવી સવાર રા’ સમજી જાય છે કે હવે નાગજણ નહી ઉભી થઈ શકે. પોતાની જનમો જનમ ની સાથીને પડેલી, હાંફતી જોઈ કદાચ નવઘણ ની કરડી આંખો ના ખૂણા પહેલી વાર ભીના થાય છે. દુનિયાનો એ પ્રસિધ્ધ યોધ્ધો પોતાના ગળામાં ડૂમો જીવનમાં પહેલી વાર જ અનુભવે છે.